《轻举篇》
明代·薛始亨

蜷局顾九土，吞腥豹虎嗥。原得灵仙药，轻举生羽毛。

冉冉八纮灵，三山戴巨鳌。西童揽六著，东父奏云璈。

餐芝茹璚蕊，漱霞充夕醪。太微开玉户，琳宫引列曹。

坐见蓬莱浅，谁言巫峡高。千秋结松液，万年实朱桃。

鸾啸吸日月，龙驭淩风涛。金石未为寿，侯王安云劳。

作者简介：薛始亨（一六一七-一六八六），字刚生，号剑公，别署甘蔗生、二樵山人。顺德人。明思宗崇祯间诸生。少与屈大均同学于岭南名儒陈邦彦。明亡后，始亨与大均同弃诸生，不复仕进，隐于草莽。国乱，寓于羊城，后返龙江。年五十出游于罗浮、西樵间。后入罗浮山为道士。年七十而卒。著有《蒯缑馆十一草》、《南枝堂稿》。清陈伯陶编《胜朝粤东遗民录》卷二有传。薛始亨诗，以何氏至乐楼丛书本《南枝堂稿》为底本，参校中山图书馆所藏民国蔡氏手抄本，叶恭绰校香山莫氏片玉书斋本（简称片玉斋本）。